Višnja Kukoč

**Split III: dediščina za prihodnost**

**Uvod.** »Novo mesto, o katerem se danes v Jugoslaviji največ govori, je Split III. Split I je staro mesto na jadranski obali, Split II je novo mesto, grajeno v obliki Ville radieuse, Split III pa je mesto gosto naseljenih ulic za pešce, bolj ali manj brez avtomobilov. Zgradbe so moderne, kot da jih je projektiral Le Corbusier v svojih najboljših dneh. Prostori med njimi so iz starega Zagreba in vseh drugih mest, od Firenc do 'Čudežnega kraljestva' Walta Disneyja, po meri ljudi in načina življenja, kakršnega si oni želijo.«*[[1]](#footnote-1)*

Split III je nastal v socialističnem enopartijskem sistemu. Že v času programiranja, potem v času planiranja in tudi gradnje so njegovi oblikovalci sledili inovativnemu pristopu. Verjeli so, da se bo s sočasnim urbanističnim projektiranjem več vsebin za en mestni rajon mogoče izogniti enoličnim in monotonim naseljem in doseči novo kakovost v urbanizmu Splita.

Ulica kot primarni urbani element in *primarna javna dobrina[[2]](#footnote-2)* je bila osnovni motiv prvonagrajenega natečajnega dela avtorskega tima, ki so ga sestavljali Marjan Bežan, Vladimir Braco Mušič in Nives Starc.

Po programu za Split III naj bi območje velikosti 341 ha vključevalo sedem lokalnih skupnosti in 14.000 stanovanj za 50.000 prebivalcev, s storitvami in objekti, kot so šole, vrtci, igrišča, ambulante, veleblagovnice, pisarne, restavracije, parkirne hiše in podzemna parkirišča, turistične zgradbe (vključno s hoteli), univerzitetni kampus s fakultetami in inštituti, novi, sekundarni mestni in poslovni center ter plaže in objekti za šport in rekreacijo.

**Priprave na gradnjo Splita III.** Poleg izredne urbanistične rešitve, v katero so vgrajene izkušnje Mušiča s študija v Združenih državah Amerike, je Split III edinstven tudi po organizaciji celotnega posega, po kateri naj bi se faza priprave podaljšala na račun časa gradnje. Zamišljeno je bilo, da bi bila gradnja Splita III končana v samo sedmih letih, od leta 1968 do 1975. Projektiran je bil večji del mesta namesto naselja za naseljem. V novozgrajenem rajonu naj bi se odvijalo življenje v vseh svojih segmentih. Z arhitekturo, s tlorisi stanovanj in s celotno infrastrukturo pa bi bili doseženi visoki standardi. »Bodoči prebivalci in stanovalci Splita III bodo dobili sodobna stanovanja z dobro urbanistično rešitvijo, mesto samo pa bo dobilo specifično turistično atrakcijo. Pričakovati je mogoče, da bodo območje Splita III redno obiskovali tuji strokovnjaki, ki bodo poskušali v izvedbi videti nove, splošno jugoslovanske kvalitete v urbanizmu, arhitekturi, gradnji, uporabi novih materialov in v sami organizaciji gradnje.«[[3]](#footnote-3)

Že v prvo fazo priprave programa je bila poleg urbanistov vključena ožja strokovna in politična javnost.[[4]](#footnote-4) Zamišljena je bila tudi izvirna politika financiranja, ki bi omogočila vzporedno gradnjo stanovanj in vseh pripadajočih mestnih programov, a ni bila izvedena. Težili so k sodelovanju vseh gradbenih podjetij v Splitu namesto k sistemu licitacij, in verjeti je bilo, da se tako zmanjšuje cena zgrajenega prostora. V izvedbo Splita III, od programiranja do končane gradnje, so bili vključeni vsi mestni dejavniki, vsaka akcija je bila sprejeta po načelih samoupravnega dogovarjanja, kar bi lahko delno primerjali z današnjim demokratičnim glasovanjem. Vse navedeno je uokvirila želja, da se »zgradi mesto, ki bo v pravem pomenu odraz naših zmogljivosti, želja, znanja, časa, v katerem živimo, in časa, v katerem bodo živeli naši otroci«.[[5]](#footnote-5)

# **Natečaj za Split III.** Generalni urbanistični načrt Splita je v šestdesetih letih prejšnjega stoletja šele nastajal. Urbanistična merila in normativi pa v jugoslovanskem urbanizmu niso bili določeni. Razpisovalec natečaja, Podjetje za izgradnjo Splita, je zato določil podrobne pogoje za celotni urbanistični program, katerih del so bili tudi predlogi in pripombe vseh zainteresiranih podjetij in organizacij. Cilj je bil razviti programsko uravnoteženo policentrično urbano omrežje.

Na razpisani natečaj je prispelo 18 del. Razstava teh del je pri Splitčanih vzbudila veliko zanimanja. Vsak dan si jo je ogledalo približno tisoč obiskovalcev. Ocenjevalna komisija je za najboljše enoglasno razglasila delo avtorjev z Urbanističnega Inštituta Republike Slovenije – Bežana, Mušiča in Starčeve. »Po splošni oceni strokovnjakov je *Žnjan[[6]](#footnote-6)* presegel vse ostale projekte in ponudil nekaj novega, ne samo za splitske razmere, temveč za jugoslovanski urbanizem nasploh. Projektanti so predvsem upoštevali človeka – stanovalca in pešca – mu omogočili, da iz svojega stanovanja gleda morje in sonce ter da hodi po pravi *ulici*, na kakršno so nova naselja skoraj pozabila.«[[7]](#footnote-7)

Avtorji prvonagrajene rešitve so skupaj s strokovnjaki iz Podjetja za izgradnjo Splita uvedli vseobsegajoče načrtovanje in osnovali projektni tim arhitektov, urbanistov in inženirjev različnih strok z uradnim imenom Projektna skupina Split III. Tim je interaktivno sodeloval z izvajalci in z mestno strokovno in politično strukturo ter imel delovne prostore na gradbišču.

**Organizacija gradnje.** Za začetek gradnje Splita III se šteje 26. oktober 1970. Predviden je bil razpis splošnega državnega natečaja za posamezne stavbe in urbanistične ansamble. »Hkrati so se te rešitve naročile tudi pri nekaj skupinah znanih arhitektov, kar se je odvijalo na naslednji način: za izdelavo posameznih izvedbenih urbanističnih načrtov po četrtih Splita III (Smrdečac, Križine, Mertojak itd.) so strokovnjaki v Podjetju za izgradnjo Splita pod vodstvom Josipa Vojnovića pripravljali urbanistične programe in arhitekturno-inženirske projektne naloge, ki so se v nadaljnjih etapah obdelave dopolnjevali s pripombami in predlogi, služili pa so tudi za interne natečaje za idejne projekte stavb in posameznih urbanistično-arhitekturnih sklopov, ulic. Na ta način se je iskala dobra rešitev za realizacijo in iskala se je *različnost v enakosti*, in sicer v meri, ki jo je omogočala enaka tehnologija gradnje.«[[8]](#footnote-8) Odloki so se sprejemali na rednih koordinacijskih sestankih. Vodilno vlogo so imeli prisotni avtorji in skupaj z njimi arhitekti – urbanisti, ki so poleg koordinacije dela pri projektih arhitekture izdelovali tudi izvedbene projekte urejanja mestnega parterja z registrom urbane opreme. Prisotni so bili tudi gradbeni inženirji za izdelavo cestne in komunalne opreme ter posamezne skupine arhitektov pod vodstvom avtorja arhitekture stanovanjskih in drugih stavb. Voditelji skupin so bili arhitekti Marjan Cerar, Frane Gotovac, Dinko Kovačić, Dinko Lendić, Ivo Radić in Mihajlo Zorić.

**Značilnosti Splita III.** Split III obeležujeta *anticoning* in javni prostor kot ogrodje mesta. Gradnja gre v vzhodni smeri (mesto Split leži na polotoku in to je smer mogočega širjenja) in v tej smeri se sočasno zmanjšuje koncentracija centralnih mestnih funkcij oziroma je zamenjana, ko pride v stik z drugim mestnim centrom ali centrom sosednjega mesta. Z zmanjševanjem centralnih funkcij postopoma raste gostota stanovanjske gradnje. Ulica je osnovno načelo celotnega območja in ima dve obliki: ena je stanovanjska ulica v smeri vzhod–zahod, ki sledi smeri rimske centuriacije iz 1. stoletja, danes vidne v položaju posameznih ulic Splita, druga pa je velika dalmatinska *kala*, poimenovana tudi *helotermična os,* ki vodi v smeri sever–jug in sledi smeri karda Dioklecijanove palače. Načelo urbanih enot sledi načelu ulice. Načelo ulice sledi načelu urbanih enot.Obstoječa mreža komunikacij, ki temelji na centuriaciji, tvori prostorske enote v velikosti 50 do 60 ha, kjer je vse dostopno peš, v največ 10 minutah. To so urbane enote, v resnici četrti ali mestne skupnosti, nekdanje teritorialne enote Splita. Načelo ulice skupaj z načelom urbanih enot ustvarja dostopno, kompaktno načrtovano območje, ki z ostalim delom Splita tvori celoto.

**Spremembe koncepta Splita III.** Sredozemske igre v Splitu so potekale avgusta 1979. Za to prireditev so bili poleg niza manjših posegov zgrajeni še nogometni stadion, kompleks plavalnih bazenov na Poljudu in športni kompleks na Gripah. Poleg delnega zveznega in republiškega financiranja je del sredstev prispevalo tudi mesto Split. Po končanih igrah je ostalo le malo sredstev, kar je seveda vplivalo tudi na gradnjo Splita III. Povečevalo se je število stanovanj, pripadajoče vsebine, kot so šole, vrtci in družbeni prostori, pa niso bile zgrajene v ustrezni meri.

Po več letih od nastanka ideje o Splitu III so se programske zahteve in pogled na urbanizem spremenili. Postmodernizem v začetku osemdesetih let minulega stoletja je vplivala na stališča lokalnih in drugih arhitektov.

Slovenci so leta 1982 zapustili projektno skupino Split III, Josip Vojnović pa je odšel na Fakulteto za gradbeništvo Univerze v Splitu . Kmalu po tem je bila izdelana naloga, ki je zamenjala prejšnje normative, posebej glede dimenzioniranja javnih mestnih programov. Leta 1984 je bil razpisan natečaj za območje Žnjan - Dragovode, in sicer samo za povabljene arhitekte. Povabljena je bila tudi skupina iz Ljubljane: Mušič, Bežan in Starčeva. Žirija je po dveh krogih natečaja izbrala avtorje iz Zagreba: Marjana Hržića, Davorja Manceta in Nevena Šegvića. Ti so v svojem delu predložili zaprt stanovanjski blok kot obrazec, nekaj povsem drugačnega od ulic Splita III. Od celotnega programa so bili zgrajeni samo trije stanovanjski bloki na območju Žnjan. Z nastankom Republike Hrvaške v začetku devetdesetih let prejšnjega stoletja in s spremembo družbene ureditve se je prekinila družbena gradnja, s tem pa tudi vsak obsežnejši gradbeni poseg.

**Dediščina Splita III.** Split III so obiskovali in analizirali strokovnjaki od vsepovsod. O tem govorijo vtisi v *Knjigi vtisov* *Split III*: »Znova sem bil navdušen nad prizadevanji, da se oblikuje in zgradi takšen ogromen kompleks za tako veliko ljudi. Majhen človeški dotik, uporaben odprti prostor, vsekakor tudi ulica in dobro osončena lega so to, kar me najbolj zanima. Veselim se svojega naslednjega obiska.« Donald Appleyard, 1979.[[9]](#footnote-9) »Živio, Split III in vsi arhitekti in urbanisti in svetovalci, ki so ga oblikovali in v njem sodelovali.« Giancarlo De Carlo, 1981.[[10]](#footnote-10) »Split III me navdaja z optimizmom. Hvala vam. Veselim se že ponovne vrnitve, da si še enkrat vse ogledam.« Jane Jacobs, 1981.[[11]](#footnote-11) Tiskali so knjige, članke, preglede in kritike v strokovni in poljudni periodiki in dnevnikih doma ter v tujini. Posnet je bil tudi film o gradnji Splita III.[[12]](#footnote-12) Split III je domač primer urbanistične rešitve, nastal v lokalnih razmerah in na podlagi lokalnih navad in želja, a obenem na podlagi splošnih pojmov o gradnji mesta. Že na začetku projekta je Mušič kolegom v Društvu arhitektov Splita dejal: »Mi na mesto ne gledamo kot na formalno skušnjavo in interes, temveč kot na splet življenja in dela ljudi, ki tu živijo in bodo živeli.«[[13]](#footnote-13)

Ime Split III uporabljajo stanovalci, mediji in strokovnjaki na druženjih. Tudi mlajše generacije ga uporabljajo namesto avtohtonih nazivov. Mestna skupnost na predelu Smrdečac, na katerem sta bili zgrajeni Ulica Ruđera Boškovića in prva stanovanjska ulica v začetku devetdesetih, se je preimenovala v mestno skupnost Split III. Ulica Ruđera Boškovića je *reper*  za prebivalce Splita. Izrazita je v načrtih mesta in jasno vidna na satelitskih posnetkih. V grafičnem delu veljavnega generalnega urbanističnega načrta so ohranjene vse smeri pešpoti Splita III. Citat *heliotermičnih osi* je prisoten v nagrajenih delih nedavnih natečajev: natečaja za Trsteniški zaliv iz oktobra 2008 in natečaja za Duilovo iz februarja 2009. Z gradnjo Splita III je bil postavljen fizični okvir, ki je postal mentalna in stvarna slika mesta. Duh Splita III je čutiti v urbanizmu Splita že več kot 40 let.

Split III bi moral biti predel mesta, ki s pripadajočimi vsebinami zagotavlja visoke standarde urbanega življenja. V ta namen so bili načrtovani, toda le delno zgrajeni javni prostori, kot so ulice in pločniki, steze za pešce, parki, šole, vrtci in jaslice, tržnice, družbeni domovi in podobno. Zemljišča za tisto, kar ni bilo zgrajeno, so se hranila za čase, ko bo dovolj sredstev. Spremembe družbene ureditve so prinesle nove zakone, ki so omogočili vračanje zemljišč, ki niso bila izkoriščena za predvidene namene, prejšnjim lastnikom. Prav ta zemljišča so se hranila za gradnjo javnih prostorov. V predelu Splita III, ki je bil zgrajen do leta 1990 po osnovni urbanistični rešitvi in normativih Splita III, obstajajo ulice in pločniki, steze za pešce, parki, šole, vrtci z jaslicami, tržnice, trgovine in trgovske hiše, čeprav ne v zadostni meri. Na območju, ki ni bilo zgrajeno po omenjeni Osnovni urbanistični rešitvi – to so Žnjan, Dragovode in Visoka – ni javnih prostorov, niti niso predvidene lokacije, kjer naj bi se zgradili. »Trenutno je vse, od programiranja, načrtovanja do realizacije, prepuščeno investitorjem in njihovi pobudi. V teh razmerah niti izdelovalci GUP niso bili izjema, saj niso znotraj GUP ponudili nobene rešitve. Zavladal je 'katastrski urbanizem', kjer ima skoraj vsaka večja parcela svoj izvedbeni načrt. Prednosti planiranja Splita III kot celovitega dela mesta od leta 1990 ni več. Mesto v tranziciji ruši javni prostor. V delu, ki je zgrajen po prvotni zamisli, opaziti je , da je edinstveni prostorski koncept, širši od časovnih in prostorskih meja, v katerih je nastal, vzdržljiv in prisoten. Sčasoma je zanemarjen v ostalih delih Splita III, z vidnimi posledicami za funkcioniranje celotnega Splita.«[[14]](#footnote-14)

1. Peter Blake, *Form Follows Fiasco: Why Modern Architecture Hasn't Worked*, Little Brown & Co, Boston, 1977, str. 94. [↑](#footnote-ref-1)
2. Henri Lefebvre, *Urbana revolucija* (naslov izvirnika: La révolution urbaine, 1970), Nolit, Beograd, 1974, str. 28. [↑](#footnote-ref-2)
3. *Smjernice za izgradnju Splita III*, posebna izdaja Podjetja za izgradnjo Splita, Split, 1968, str. 14. [↑](#footnote-ref-3)
4. Skupino so sestavljali Urbanistični zavod Dalmacije, Podjetje za izgradnjo Splita, Zveza komunistov, Gospodarska zbornica, Svet za urbanizem Občinske skupščine, Socialistična zveza in Gradbeno podjetje Lavčević. [↑](#footnote-ref-4)
5. *Organizacija i rezultati stambeno-komunalne izgradnje u Splitu*, posebna izdaja Podjetja za izgradnjo Splita, Split, 1970, str. 22. [↑](#footnote-ref-5)
6. Šifra prvonagrajenega natečajnega elaborata. [↑](#footnote-ref-6)
7. *Split III: prva nagrada ljubljanskim arhitektima,* Suradnja, informativni list Podjetja za izgradnjo Splita, Split, 1969, str. 1. [↑](#footnote-ref-7)
8. Marjan Bežan, r. 1939, avtor projekta Split III, intervju, 2006. [↑](#footnote-ref-8)
9. Donald Appleyard, profesor urbanističnega planiranja na Kalifornijski univerzi v Berkeleyju, bližnji sodelavec Kevina Lyncha; Split III je obiskal trikrat. [↑](#footnote-ref-9)
10. Giancarlo De Carlo je Split III obiskal trikrat. [↑](#footnote-ref-10)
11. Jane Jacobs, pisateljica in urbana aktivistka, avtorica knjige *Umiranje in življenje velikih ameriških mest*, 1961*,* in drugih. [↑](#footnote-ref-11)
12. Proizvodnja Slavica film, režiser in scenarist Ivan Martinac, kamera Ante Verzotti, glasba Alfi Kabiljo. [↑](#footnote-ref-12)
13. *Split III: prva nagrada ljubljanskim arhitektima,* Suradnja, informativni list Podjetja za izgradnjo Splita, Split, 1969, str. 2. [↑](#footnote-ref-13)
14. Višnja Kukoč, *Metoda za načrtovanje javnih mestnih prostorov v obdobju tranzicije na primeru Split III,* Ljubljana 2013 (doktorska disertacija, Univerza v Ljubljani, Fakulteta za arhitekturo), str. 108–109. [↑](#footnote-ref-14)